Diari Oficial de la Generalitat Valenciana


Sumari del DOGV 292, del 03-10-1985 (1985/805055)

DECRET 135/1985, de 20 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Administració Pública.
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/09/20/135/dof/vci/html**

### Dades del document

Número de DOGV
:   292

Data del DOGV
:   03-10-1985

Secció del DOGV
:   DISPOSICIONS GENERALS

Número del document
:   1985/805055


Data del document
:   20-09-1985

Organisme emissor
:   Conselleria d'Administració Pública

Tipus de document
:   Decret

Anàlisi jurídica

Decret 135/1985, de 20 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Administració Pública.  
La creació de la Conselleria d'Administració Pública mitjançant el Decret 114/1985, de 25 de juliol, del Consell de la Generalitat Valenciana, pel qual s'estableix el nombre i la denominació de les Conselleries i les unitats directament depenents del President, duu implícita la necessitat de desplegar una estructura orgànica i funcional bàsica, pròpia i adient amb la nova realitat derivada de les diferents competències i unitats assumides.   
Conseqüentment, cal elaborar el Reglament Orgànic i Funcional de la Conselleria d'Administració Pública de la Generalitat Valenciana, que tenint en compte les disposicions incloses en els Decrets 117/1985 i 119/1985, establesca l'estructura bàsica de la Conselleria.   
Aquest Reglament determina que la Conselleria és integrada per la Secretaria General, les Direccions Generals d'Administració Local, de Funció Pública i d'Organització i Sistemes d'Informació, així com per l'Institut Valencià d'Administració Pública, i observa en la redacció les pautes contingudes en altres Reglaments Orgànics i s'estructuren fins el nivell de Servei.  
En atenció d'aquest motius, segons que disposen els articles 35.f) i 70 de la Llei 5/1983, de 30 de desembre, de Govern Valencià, a proposta del Conseller d'Administració Pública i amb la deliberació prèvia del Consell de la Generalitat Valenciana en reunió del dia 20 de setembre de 1985,   
DECRETE:  
TITOL I  
Dels Organs de la Conselleria  
DISPOSICIONS GENERALS  
Article primer  
U. La Conselleria d'Administració Pública és l'òrgan responsable del Consell de la Generalitat Valenciana en matèria d'Administració Pública de la Comunitat Autònoma.   
Dos. Aquesta Conselleria exerceix, a l'àmbit esmentat en l'apartat precedent, les competències que legalment té atribuïdes en les àrees de règim local, funció pública, organització, sistemes d'informació i tècniques de racionalització administrativa, investigació i formació dels funcionaris i relacions amb les Corts, tot i estructurant-se en dos nivells: Directiu i Administratiu.   
Article segon.   
U. El nivell directiu de la Conselleria d'Administració Pública, sota la superior direcció del Conseller, queda integrat per les unitats següents:   
1. La Secretaria General.   
2. Les Direccions Generals.   
3. L'Institut Valencià d'Administració Pública.   
Si es produirà vacant, absència o malaltia del Conseller, serà substituït en funcions executives segons l'ordre abans establert i, dins de les Direccions Generals, per l'ordre establert a l'article tercer d'aquest Reglament, llevat d'una resolució expressa al respecte del Conseller. Les substitucions entre òrgans seran resoltes pel Conseller. Tot això sense perjudici de les delegacions previstes a l'article 68 de la Llei de la Generalitat Valenciana 5/83, de 30 de desembre, sobre el Govern Valencià.   
Dos. Com a òrgan col·legiat per assistir al Conseller en l'elaboració del programa d'activitats de la Conselleria, i sota la seua presidència, es constitueix l'Equip de Direcció format pel Secretari General, el qual ho serà també d'aquest òrgan, els Directors Generals, el Director de l'Institut Valencià d'Administració Pública.   
Hi assistiran aquells responsables de serveis o dependències que el Conseller estime convenients.   
Article tercer.   
U. Dins el nivell Directiu i en les àrees que s'indiquen, la Conselleria d'Administració Pública és integrada per les següents Direccions Generals:   
-Administració Local   
-Funció Pública   
-Organització i Sistemes d'Informació.   
Dos. L'Institut Valencià d'Administració Pública s'organitza sota la directa dependència del Conseller i el seu Director tindrà el rang de Director General. Les seues competències generals són les atribuïdes a l'article 32 d'aquest Reglament.   
Article quart  
Podran constituir-se com òrgans assessors del Conseller, aquells que, amb aquest caràcter i en relació amb matèries o serveis específics, es consideren escaients.   
Article cinqué  
El nivell administratiu de la Conselleria d'Administració Pública està integrat per la resta d'unitats sota la dependència de la Secretaria General, les Direccions Generals, el Director de l'Institut Valencià d'Administració Pública o, de manera excepcional, directament dependents del Conseller.   
Article sisé  
Dins el nivell administratiu i amb la màxima jerarquia d'aquest, es crea, dins la Secretaria General, la Secretaria General Administrativa que atendrà tots els serveis generals de la Conselleria.   
TITOL II  
De l'estructura i funcions dels òrgans directius  
CAPITOL I:  
Del Conseller  
Article seté  
El Conseller és la superior autoritat de la Conselleria. Compta amb totes les competències inherents al seu càrrec, i expressament té les atribucions següents:   
1. Proposar al Consell el nomenament i cessament dels alts càrrecs del seu departament.   
2. Preparar i presentar al Govern els avantprojectes de lleis, propostes d'acords i projectes de decrets relatius a les qüestions pròpies del seu departament, i referendar aquests darrers una volta aprovats.   
3. Formular, motivadament, l'avantprojecte del Pressupost de la Conselleria.   
4. Exercir la potestat reglamentària en les matèries pròpies de la seua Conselleria, en forma d'Ordres d'aquesta.   
5. Proposar al Consell, per a l'aprovació, l'estructura i l'organització de la Conselleria.   
6. Executar els acords del Govern en el marc de les seues competències.   
7. Resoldre en via administrativa, segons els casos, i de conformitat amb les competències dels òrgans de la Conselleria, els recursos que s'interposen contra resolucions dels organismes o autoritats de la Conselleria, llevat de les excepcions que estableixen les lleis.   
8. Resoldre els conflictes d'atribucions que sorgesquen entre els diversos--òrgans i autoritats de la Conselleria.   
9. Exercir la direcció, iniciativa i inspecció de tots els serveis del Departament i l'alta inspecció i altres funcions que li corresponen en relació als organismes autònoms, si s'escau, adscrits a aquest.   
10. Disposar les despeses pròpies dels serveis de la Conselleria dins dels límits legals i pressupostaris i les ordenacions de pagaments corresponents.   
11. Exercir les facultats ordinàries en matèria de contractació administrativa dins els límits legals i pressupostaris.   
12. Atorgar i proposar, si s'escau, les recompenses que calguen i exercir les potestats disciplinàries i correctives d'acord amb les disposicions vigents, i   
13. Qualssevol altres facultats que li atribuesquen les lleis, els reglaments, el Consell o el President de la Generalitat Valenciana.   
Article vuité  
El Gabinet del Conseller es constitueix com a òrgan de suport directa i assistència immediata del Conseller.   
CAPITOL II:  
Del Secretari General  
Article nové  
Després del Conseller, el Secretari General és el Cap Superior de la Conselleria, exercint les competències que aquell li encomane i, en especial, les que determinen els articles 74 i 75 de la Llei 5/83, de 30 de desembre, de Govern Valencià, és a dir:   
1. Elaborar projectes o plans d'actuació i programes de necessitats i avantprojecte dels Pressupostos de la Conselleria.   
2. Prestar assistència tècnica al Conseller i Directors Generals en tot allò que calga.   
3. Informar el personal directiu de la Conselleria sobre la procedència legal i viabilitat econòmica dels seus programes d'actuacions i establir els mitjans d'informació necessaris per mantenir-lo al corrent de totes les activitats de la Conselleria.   
4. Informar sobre els assumptes que el Conseller ha de sotmetre al Consell o al President.   
5. Proposar la millora i el perfeccionament dels serveis dels distints centres de la Conselleria, vetlant per l'organització i el mètode de treball, i atenent principalment als costos i rendiments.   
6. Proposar normes generals sobre adquisició de material i totes les disposicions que afecten al funcionament dels serveis.   
7. Proposar compilacions de les disposicions vigents que afecten a la Conselleria; proposar refundicions i revisions de textos legals que es consideren oportuns i tenir cura de les publicacions tècniques, periòdiques o no, de la Conselleria.   
8. Dirigir i facilitar la formació d?estadístiques sobre les matèries de competència del Consell que afecten a la Conselleria, en col·laboració amb l'Institut Nacional d?Estadístiques o d'altres organismes que es consideren convenients.   
9. Tramitar els nomenaments, destinacions, excedències, jubilacions i permisos dels funcionaris públics i de l'altre personal que preste els seus serveis a la Conselleria d'acord amb les disposicions legals i reglamentàries aplicables.   
10. Realitzar la inspecció de tots els serveis de la Conselleria i dur la direcció de tot el personal que en depén.   
Article deu  
La Secretaria General s'estructura en les tres unitats següents:   
1. La Secretaria General Administrativa.   
2. El Gabinet Tècnic, i   
3. El Servei de Relacions amb les Corts.   
Dins la Secretaria General queda articulada la Intervenció delegada de la Generalitat, sense perjudici de la dependència de la Conselleria d'Economia i Hisenda.   
Article onze  
U. A la Secretaria General Administrativa, com a màxima jerarquia de nivell administratiu, competeix les funcions pròpies de tots els serveis generals de la Conselleria i, en especial, les següents:   
a) Tramitar les incidències i situacions del personal de la Conselleria.   
b) Realitzar l'assessorament jurídic de tota la Conselleria.   
c) Tenir cura del funcionament de l'Oficina d'Informació, d'Iniciatives i de Reclamacions de la Conselleria i vetlar pel funcionament correcte de l'Arxiu i Registre General. d) Actualitzar i revisar periòdicament l'inventari de béns i materials.   
e) Preparar i realitzar la gestió pressupostària.   
f) Preparar i proposar els contractes d'obres, serveis i subministraments, així com l'adquisició i arrendament d'immobles.   
g) Confeccionar i actualitzar les plantilles orgàniques del personal de la Conselleria.   
h) Conservar i custodiar els expedients personals dels funcionaris i empleats.   
i) Tramitar els expedients disciplinaris i de recompensa.   
Dos. Per a la realització de totes aquestes funcions, la Secretaria General Administrativa s'estructura en els serveis següents:   
1. Servei Econòmic.   
2. Servei Jurídic.   
3. Servei de Gestió Administrativa.   
Article dotze  
El Servei Econòmic, com oficina de gestió econòmica integrada en la Secretaria General Administrativa, té al seu càrrec la preparació i gestió pressupostària, la tramitació de documents, impresos i pagaments, el moviment de fons de la Conselleria i, en general, les funcions pròpies de les Oficines pressupostàries. En aquest sentit, el Servei Econòmic com unitat de gestió econòmica de la Conselleria prestarà suport administratiu a la Intervenció Delegada de la Generalitat, sense perjudici de la dependència de la Conselleria d'Economia i Hisenda.   
Article tretze  
El Servei Jurídic, com a unitat específica en matèria jurídica integrada en la Secretaria General Administrativa, té les funcions següents:   
a) En matèria de legislació, les d'elaborar les disposicions de caràcter general i circulars que emanen de la Conselleria, l'emissió d'informes preceptius en els projectes de disposició de caràcter general que elabore aquesta, així com aquelles que provinents d'altres Conselleries hagen de ser sotmesos al Consell; l'emissió d'informes i dictàmens jurídics a sol·licitud del Conseller o d'altres òrgans de la Conselleria.   
b) En matèria de recursos, les d'informar sobre els recursos que s'interposen davant el Conseller, d'altres òrgans de la Conselleria, en el seu cas, i elaboració de les propostes de resolució, si s'escau.   
c) En matèria de documentació i estudis jurídics, les d?elaborar compilacions de disposicions vigents i proposta de refosa i revisió de textos legals, seguiment de la legislació estatal i d'altres Comunitats Autònomes, fons de documentació jurídica; la tramitació dels expedients que es subscriguen amb motiu de les qüestions de competència i conflicte d'atribucions així com la tramitació dels procediments relatius a la responsabilitat patrimonial de l'Administració i nul·litats de ple dret.   
Article catorze  
El Servei de Gestió Administrativa, integrat en la Secretaria General Administrativa, té al seu càrrec la tramitació dels assumptes generals de caràcter administratiu i, en especial, els que fan referència a les matèries de personal pròpies de la Conselleria, registre general, informació i arxiu, contractació administrativa, publicacions i manteniment de les instal·lacions de la Conselleria.   
Article quinze  
U. Dins la Secretaria General, el Gabinet Tècnic és una unitat pluridisciplinària d'estudi i prestació d'assessorament i assistència tècnica a la Conselleria i, en especial, al Conseller i al Secretari General.   
Dos. Igualment tindrà cura de les publicacions tècniques, periòdiques o no, i mantenir un centre de documentació bibliogràfica sobre aquelles matèries d'interés per a la Conselleria.   
Article setze  
El Servei de Relacions amb les Corts, com a departament integrat dins la Secretaria General d'aquesta Conselleria, aplega tot el conjunt de relacions del Govern amb les Corts Valencianes.   
CAPITOL III:  
Dels Directors Generals  
Article disset  
Són funcions dels Directors Generals de la Conselleria d'Administració Pública:   
1. Disposar tot allò que es relaciona amb el règim intern dels serveis de la seua Direcció i resoldre els respectius expedients, sempre que no siga facultat privativa del Conseller.   
2. Dirigir i gestionar els serveis i resoldre els assumptes que li assigne aquest Reglament o que el Conseller li encomane a la seua incumbència.   
3. Vigilar, fiscalitzar i supervisar el funcionament de totes les dependències que són al seu càrrec.   
4. Proposar al Conseller la resolució que estime pertinent en assumptes que són de la seua competència i la tramitació dels quals correspon a la Direcció General.   
5. Establir el règim intern de les Oficines que en depenen, i  
6. Elevar anualment al Conseller un informe sobre el funcionament, cost i rendiment dels serveis al seu càrrec.   
CAPITOL IV:  
De la Direcció General dŽAdministració Local  
Article divuit  
U. La Direcció General d'Administració Local és el centre directiu que programa i executa la política de la Conselleria en matèria de Règim Local.   
Dos. En especial tindrà al seu càrrec l'estudi, informe i resolució de tots els afers que siguen de la seua competència en matèria de règim jurídic, personal, organització, béns i serveis de les entitats locals en el marc d'allò que disposa l'Estatut d'Autonomia de la Comunitat Valenciana.   
Tres. Per a un millor compliment d'aquestes finalitats, la Direcció General d'Administració Local s'estructura en les Unitats següents, amb nivell orgànic de Serveis:   
1. Servei d'Assessorament i Cooperació amb els municipis i altres entitats locals.   
2. Servei de Coordinació de les Diputacions.   
3. Servei de Règim Jurídic.   
Article dinou  
El Servei d'Assessorament i Cooperació, assistirà als municipis i altres entitats locals i les assessorarà tècnicament i jurídica i gestionarà els mitjans materials afectats per a aquestes actuacions en els termes establerts en el títol IV de l'Estatut d'Autonomia.   
Article vint  
El Servei de Coordinació de les Diputacions d'acord amb la Llei 2/83, de 4 d'octubre, i en allò previst a l'apartat b) de l'article 1r del decret 129/85, de 23 d'agost, prestarà el suport tècnic i administratiu adequat a les funcions de coordinació que li corresponen a aquesta Conselleria.   
Article vint-i-u  
U. El Servei de Règim Jurídic instrueix, tramita i elabora les propostes de resolució procedents, en els expedients i afers relatius a les matèries d?Administració Local transferides a la Comunitat Valenciana, i també les contingudes en l'article 31.8 de l'Estatut d'Autonomia.   
Dos. Igualment li correspon al servei de Règim Jurídic la instrucció, tramitació i elaboració de les propostes de resolució procedents en els afers que li pertoquen.   
CAPITOL V:  
De la Direcció General de la Funció Pública  
Article vint-i-dos  
La Direcció General de la Funció Pública té atribuïdes les competències en matèria de personal al servei del Consell de la Generalitat Valenciana, i especialment aquelles referents a plantilles orgàniques, estructures, règim legal, contractació, situacions, registre de personal, gestió de personal, directrius de la política de personal i retribucions, sense perjudici de les competències atribuïdes a les distintes Conselleries.   
Article vint-i-tres.   
La Direcció General de la Funció Pública s'estructura en les unitats següents:   
-De Gestió del Programa d'Anàlisi, Classificació de Llocs de Treball i Règim de Retribucions.   
-De Gestió del Programa de Registre de Personal.   
-Servei de Règim Jurídic.   
-Servei de Gestió de Personal.   
-Servei de Relacions Sindicals.   
Article vint-i-quatre  
La unitat de Programa d'Anàlisi, Classificació de Llocs de Treball i Règim de Retribucions té encomanat l'estudi dels actuals llocs de treball de les Conselleries per a enquadrarlos en un grup, nivell, classe, responsabilitat i grau. Li pertoca igualment l'estudi del sistema de retribucions del personal de la Generalitat, en coordinació amb l'Institut Valencià d'Administració Pública i la Conselleria d'Economia i Hisenda.   
Article vint-i-cinc  
La Unitat del programa de Registre de Personal tindrà al seu càrrec la realització dels estudis i les anàlisis necessàries per a la formació del registre esmentat, respecte del personal de la Generalitat, i la determinació del procediment de creació de fitxer o banc de dades, en connexió amb els serveis d'informàtica i amb les distintes Conselleries, fins l'establiment definitiu del Registre de Personal i el procediment per a mantenir-lo al dia. També confeccionarà i mantindrà actualitzades les plantilles orgàniques de les Conselleries una vegada classificats i analitzats els llocs.   
Article vint-i-sis  
Al Servei de Règim Jurídic s'encomana la preparació de projectes de normes i disposicions en matèria de funció pública i personal al servei de la Generalitat i la resolució dels recursos i les reclamacions que en aquesta matèria corresponen a la Direcció General i no siguen competència específica de les Conselleries.   
Article vint-i-set  
El Servei de Gestió de Personal s'encarregarà de la constitució i el manteniment dels expedients del personal que administra la Direcció General de la Funció Pública; la gestió de les incidències relatives a aquest personal i d'aquell altre que es considere convenient en tant que les estructures i les competències del personal per part de les Conselleries, no siguen establertes clarament; les convocatòries de concursos i oposicions i altres assumptes referents a la provisió de llocs de treball.   
Article vint-i-vuit  
U. El Servei de Relacions Sindicals ha d'articular la participació activa dels Sindicats i de les Associacions Professionals Valencians en l'elaboració i aplicació de la política de personal al servei de la Generalitat.   
Dos. Intervindrà en els processos de negociació col·lectiva prestant suport i assistència tècnica.   
Tres. Constituirà l'instrument permanent de comunicació i encontre amb els col·lectius de treballadors al servei de la Generalitat.   
CAPITOL VI:  
De la Direcció General d'Organització i Sistemes d'Informació  
Article vint-i-nou  
U. La Direcció General d'Organització i Sistemes d'Informació és el centre directiu que programa i executa la política de la Conselleria en matèria d'ordenació i modernització de les estructures administratives, així com de racionalització dels procediments administratius i dels instruments de gestió. Sense perjudici de la coordinació amb la Direcció General de la Funció Pública i l'Institut Valencià d'Administració Pública.   
Dos. En especial vetlarà per la racional aplicació de la nova tecnologia i pel desenvolupament coordinat de les tècniques informàtiques per a tota l'Administració de la Generalitat Valenciana.   
Tres. Per a un millor compliment d'aquestes finalitats, la Direcció General d'Organització i Sistemes d'Informació, s'estructura en les Unitats següents, amb nivell orgànic de serveis:   
1. Servei d'Organització i Tècniques de Gestió.   
2. Servei d'Informàtica.   
Article trenta  
U. El Servei d'Organització i Tècniques de Gestió té al seu càrrec l'anàlisi de les tasques, dels processos i dels nous circuits administratius de tots els departaments de la Generalitat, tot i normalitzant els seus procediments i mecanitzant el seu funcionament.   
Dos. Igualment li correspon la confecció de manuals de funcions i l'elaboració de les anàlisis funcionals de les aplicacions i el disseny dels documents administratius.   
Tres. Finalment el servei d'Organització i Tècniques de Gestió facilita l'assistència tècnica en aquests temes a tots els serveis de l'Administració Pública Valenciana.   
Article trenta-u  
U. El Servei d'Informàtica té al seu càrrec l'ordenació i coordinació dels serveis informàtics de les diferents unitats de l'Administració Pública de la Generalitat.   
Dos. En aquest sentit, vetlarà per la utilització òptima de les tècniques informàtiques en cadascuna de les unitats administratives valencianes, tot i afavorint el seu desenvolupament coordinat.   
Tres. Així mateix, s'encarrega de l'assistència tècnica en aquests temes als diferents serveis de l'Administració Pública Valenciana.   
CAPITOL VII:  
De l'Institut Valencià dŽAdministració Pública  
Article trenta-dos  
U. Correspondrà bàsicament a l'Institut Valencià d'Administració Pública, la selecció, formació i perfeccionament dels funcionaris de la Generalitat, de conformitat a la legislació en la matèria, i dels ens locals de la Comunitat Valenciana segons convenis o acords; la investigació de la realitat administrativa valenciana en particular, sense perjudici d'altres investigacions, estudis i informes en matèria d'Administració Pública; l'informe de tota normativa sobre organització i estructuració del Consell i sobre funció pública; l'organització de cursos, conferències, seminaris en matèria d'administració que es consideren d'interés per a la Comunitat Valenciana, la preparació de Convenis amb altres ens investigadors o administratius.   
Dos. l'Institut Valencià d'Administració Pública, participarà també en els treballs d'anàlisi de processos i procediments que puguen afectar estructures o a la previsió d'efectius.   
Tres. Les estructures i competències detallades de l'Institut Valencià d'Administració Pública es desenrotllen en el seu Reglament específic.   
TITOL III:  
Dels Serveis Territorials  
Article trenta-tres  
Per al desplegament de les seues actuacions la Conselleria d'Administració Pública s'organitzarà en unitats d'àmbit territorial inferior al de la Comunitat Autònoma.   
DISPOSICIO TRANSITORIA  
Correspondrà a l'Institut Valencià d'Administració Pública finalitzar el programa de classificació de llocs de treball en la seua primera etapa de fixació dels criteris d'aquella, del sistema retributiu i de l'estudi general de les actuals estructures.   
Igualment deurà intervindre en l'elaboració dels Reglaments d'execució de la Llei de la Funció Pública.   
DISPOSICIONS FINALS  
Primera  
La determinació de nivells corresponents a les distintes unitats i llocs de treball es farà d'acord amb les normes sobre matèria de personal de la Generalitat Valenciana.   
Segona  
El Conseller d'Administració Pública dictarà les disposicions necessàries per al desenvolupament del que estableix aquest Decret.   
Tercera  
Aquest Decret entrarà en vigor el mateix dia en què siga publicat en el Diari Oficial de la Generalitat Valenciana.   
DISPOSICIONS DEROGATORIES  
Primera  
Queden derogats expressament els vigents Reglaments Orgànics i Funcionals de les Conselleries de la Presidència i de Governació aprovats, respectivament, pels Decrets del Consell 28/84 (amb les modificacions del Decret 74/85, de 27 de maig, del Conseller de la Presidència) i 36/84, de 2 d'abril, pel que fa a les matèries competència de la Conselleria d'Administració Pública. Igualment el Decret 17/84 regulador de l'Institut Valencià d'Administració Pública en allò que s'oposa a l'establert en el present Decret.   
Segona  
Queden derogades totes aquelles altres normes d'igual o inferior rang que s'oposen a allò establert pel present Decret.   
València, 2 de setembre de 1985.   
El President de la Generalitat,  
JOAN LERMA I BLASCO  
El Conseller d'Administració Pública,  
VICENT SOLER I MARCO


Còpia Permalink ELI